CELEX: 32022R0749
Language: et
Date: 2022-02-08 00:00:00
Title: Komisjoni delegeeritud määrus (EL) 2022/749, 8. veebruar 2022, millega muudetakse delegeeritud määruses (EL) 2017/2417 sätestatud regulatiivseid tehnilisi standardeid seoses üleminekuga uutele võrdlusalustele, millele viidatakse teatavates börsivälistes tuletislepingutes (EMPs kohaldatav tekst)

17.5.2022   
               
               
                  ET
               
               
                  Euroopa Liidu Teataja
               
               
                  L 138/4
               
            
         KOMISJONI DELEGEERITUD MÄÄRUS (EL) 2022/749,
         8. veebruar 2022,
         millega muudetakse delegeeritud määruses (EL) 2017/2417 sätestatud regulatiivseid tehnilisi standardeid seoses üleminekuga uutele võrdlusalustele, millele viidatakse teatavates börsivälistes tuletislepingutes
         (EMPs kohaldatav tekst)
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 15. mai 2014. aasta määrust (EL) nr 600/2014 finantsinstrumentide turgude kohta ning millega muudetakse määrust (EL) nr 648/2012, (1) eriti selle artikli 32 lõiget 1,
         ning arvestades järgmist:
         
                     (1)
                  
                  
                     Komisjoni delegeeritud määruses (EL) 2017/2417 (2) on muu hulgas kindlaks määratud eurodes, naelsterlingites ja USA dollarites nomineeritud börsiväliste tuletisinstrumentide liigid, mille suhtes kohaldatakse määruse (EL) nr 600/2014 artiklis 28 osutatud tuletisinstrumentide kohustusliku kauplemiskoha nõuet. Naelsterlingites ja USA dollarites nomineeritud tuletisinstrumentide liigid on seotud Londoni pankadevahelise intressimäära (LIBOR) võrdlusalustega.
                  
               
                     (2)
                  
                  
                     LIBORit haldav ICE võrdlusaluste haldamise osakond (IBA) teatas, et naelsterlingi ja Jaapani jeeni LIBORi konfiguratsioonide avaldamine lõpetatakse 2021. aasta lõpus, samas kui teatavate USA dollari LIBORi konfiguratsioonide avaldamine lõpetatakse 2023. aasta juunis. 5. märtsil 2021 kinnitas Ühendkuningriigi finantsinspektsioon, et kõik haldurid lõpetavad LIBORi konfiguratsioonide avaldamise või need konfiguratsioonid ei ole enam representatiivsed. Lisaks tegid komisjon, Euroopa Keskpank pangandusjärelevalve tegijana (EKP pangandusjärelevalve), Euroopa Pangandusjärelevalve (EBA) ja Euroopa Väärtpaberiturujärelevalve (ESMA) ühisavalduse, et kutsuda vastaspooli tungivalt üles lõpetama mis tahes LIBORi konfiguratsioonide, sealhulgas USA dollari LIBORi kasutamine uutes lepingutes viitemäärana niipea kui võimalik ja igal juhul 31. detsembriks 2021.
                  
               
                     (3)
                  
                  
                     Pärast 31. detsembrit 2021 ei saa vastaspooled seega enam sõlmida börsiväliseid intressimäära tuletislepinguid, mis on seotud naelsterlingi LIBORiga, sest selle võrdlusaluse kasutamine on lõppenud ja vastaspooltelt eeldatakse, et nad ei sõlmi enam börsiväliseid intressimäära tuletislepinguid, mis on seotud USA dollari LIBORiga. Selle tagajärjel peaks nende tuletisinstrumentide kauplemismaht ja likviidsus olema olematu või väga väike. Sama kehtib ka selliste tuletisinstrumentide kauplemismahu kohta, mida kliirivad kesksed vastaspooled või millega kaubeldakse kauplemiskohtades, ning USA dollari LIBORiga seotud tuletisinstrumentide puhul eeldatakse, et maht või likviidsus väheneb. Nende suundumuste tõttu on põhjendatud muuta kliiringukohustuse kohaldamisala ja hiljem ka komisjoni delegeeritud määrust (EL) 2015/2205, (3) jättes kliiringukohustuse kohaldamisalast välja tuletisinstrumendid, mis on seotud naelsterlingi LIBORi ja USA dollari LIBORiga. Selle tulemusena ei vasta praegu tuletisinstrumentide kohustusliku kauplemiskoha nõude kohaldamisalasse kuuluvad tuletisinstrumentide liigid, mis on seotud naelsterlingi LIBORi või USA dollari LIBORiga, alates 3. jaanuarist 2022 enam määruse (EL) nr 600/2014 artikli 32 lõikes 1 sätestatud tingimusele, mil kohaselt tuleb kõnealuste tuletisinstrumentide suhtes kohaldada tuletisinstrumentide kohustusliku kauplemiskoha nõuet. Seepärast tuleb need tuletisinstrumentide liigid kohustusliku kauplemiskoha nõude kohaldamisalast välja jätta.
                  
               
                     (4)
                  
                  
                     Kuna LIBORi lõpetamine on kavandatud 2021. aasta lõpuks ning komisjoni, EKP pangandusjärelevalve, ESMA ja EBA on väljendanud regulatiivseid ootusi, et vastaspooled lõpetaksid LIBORi mis tahes konfiguratsioonide kasutamise uutes lepingutes viitemäärana niipea kui võimalik ja igal juhul 31. detsembriks 2021, peaks LIBORil põhinevatest intressimäära tuletisinstrumentidest loobumine toimuma kiiresti. Eeldatakse, et vastaspooled kauplevad pärast 31. detsembrit 2021 selle asemel muude börsiväliste intressimäära tuletisinstrumentidega, eelkõige börsiväliste intressimäära tuletisinstrumentidega, mis on seotud naelsterlingi või USA dollari riskivabade intressimääradega, või kliirivad neid tuletisinstrumente. Käesolev määrus peaks seega jõustuma viivitamata pärast selle avaldamist.
                  
               
                     (5)
                  
                  
                     Seepärast tuleks delegeeritud määrust (EL) 2017/2417 vastavalt muuta.
                  
               
                     (6)
                  
                  
                     Käesolev määrus põhineb Euroopa Väärtpaberiturujärelevalve (ESMA) poolt komisjonile esitatud regulatiivsete tehniliste standardite eelnõul.
                  
               
                     (7)
                  
                  
                     ESMA on korraldanud käesoleva määruse aluseks oleva regulatiivsete tehniliste standardite eelnõu kohta avalikud konsultatsioonid, analüüsinud võimalikku kaasnevat kulu ja kasu ning küsinud nõu Euroopa Parlamendi ja nõukogu määruse (EL) nr 1095/2010 (4) artikli 37 kohaselt loodud väärtpaberituru sidusrühmade kogult,
                  
               ON VASTU VÕTNUD KÄESOLEVA MÄÄRUSE:
         
            Artikkel 1
            Delegeeritud määruse (EL) 2017/2417 muutmine
            Delegeeritud määruse (EL) 2017/2417 lisast jäetakse välja tabelid 2 ja 3.
         
         
            Artikkel 2
            Jõustumine
            Käesolev määrus jõustub järgmisel päeval pärast selle avaldamist Euroopa Liidu Teatajas.
         
         
            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 8. veebruar 2022
            
               
                  Komisjoni nimel
               
               
                  president
               
               Ursula VON DER LEYEN
            
         
         
            (1)  ELT L 173, 12.6.2014, lk 84.
         
            (2)  Komisjoni 17. novembri 2017. aasta delegeeritud määrus (EL) 2017/2417, millega täiendatakse Euroopa Parlamendi ja nõukogu määrust (EL) nr 600/2014 finantsinstrumentide turgude kohta seoses regulatiivsete tehniliste standarditega, mis käsitlevad teatavate tuletisinstrumentide kohustusliku kauplemiskoha nõuet (ELT L 343, 22.12.2017, lk 48).
         
            (3)  Komisjoni 6. augusti 2015. aasta delegeeritud määrus (EL) 2015/2205, millega täiendatakse Euroopa Parlamendi ja nõukogu määrust (EL) nr 648/2012 kliiringukohustust käsitlevate regulatiivsete tehniliste standarditega (ELT L 314, 1.12.2015, lk 13).
         
            (4)  Euroopa Parlamendi ja nõukogu 24. novembri 2010. aasta määrus (EL) nr 1095/2010, millega asutatakse Euroopa Järelevalveasutus (Euroopa Väärtpaberiturujärelevalve), muudetakse otsust nr 716/2009/EÜ ning tunnistatakse kehtetuks komisjoni otsus 2009/77/EÜ (ELT L 331, 15.12.2010, lk 84).